CELEX: 32021D0972
Language: ro
Date: 2021-06-14 00:00:00
Title: Decizia (UE) 2021/972 a Consiliului din 14 iunie 2021 privind poziția care urmează să fie adoptată în numele Uniunii Europene în cadrul Consiliului General al Organizației Mondiale a Comerțului cu privire la cererea Uniunii Europene de prelungire a derogării de la normele OMC care permite acordarea de preferințe comerciale autonome Balcanilor de Vest

17.6.2021   
               
               
                  RO
               
               
                  Jurnalul Oficial al Uniunii Europene
               
               
                  L 214/66
               
            
         DECIZIA (UE) 2021/972 A CONSILIULUI
         din 14 iunie 2021
         privind poziția care urmează să fie adoptată în numele Uniunii Europene în cadrul Consiliului General al Organizației Mondiale a Comerțului cu privire la cererea Uniunii Europene de prelungire a derogării de la normele OMC care permite acordarea de preferințe comerciale autonome Balcanilor de Vest
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     În temeiul articolului II alineatul (2) din Acordul de instituire a Organizației Mondiale a Comerțului (denumit în continuare „Acordul OMC”), acordurile și instrumentele juridice conexe cuprinse în anexele 1, 2 și 3 la acesta (denumite în continuare „acordurile comerciale multilaterale”), inclusiv Acordul General pentru Tarife și Comerț din 1994 (denumit în continuare „GATT 1994”), fac parte integrantă din Acordul OMC și sunt obligatorii pentru toți membrii Organizației Mondiale a Comerțului (OMC), inclusiv Uniunea.
                  
               
                     (2)
                  
                  
                     În temeiul articolului IV alineatul (1) din Acordul OMC, OMC poate adopta decizii cu privire la toate aspectele prevăzute în acordurile comerciale multilaterale.
                  
               
                     (3)
                  
                  
                     În conformitate cu articolul IX alineatul (3) din Acordul OMC, în circumstanțe excepționale, OMC poate decide să ridice o obligație impusă unui membru în temeiul Acordului OMC sau al oricăruia dintre acordurile comerciale multilaterale.
                  
               
                     (4)
                  
                  
                     Uniunea a beneficiat inițial de o derogare de la obligațiile care îi revin în temeiul articolului I alineatul (1) din GATT 1994 la 8 decembrie 2000 până la 31 decembrie 2006, care a fost prelungită ultima dată la 7 decembrie 2016 până la 31 decembrie 2021, în măsura necesară pentru a permite Uniunii să acorde un tratament preferențial produselor eligibile originare din Balcanii de Vest (Albania, Bosnia și Herțegovina, Kosovo (*), Muntenegru, Macedonia de Nord și Serbia).
                  
               
                     (5)
                  
                  
                     La 16 decembrie 2020, Regulamentul (UE) 2020/2172 al Parlamentului European și al Consiliului (1) a prelungit în continuare perioada de aplicare a preferințelor comerciale autonome pentru Balcanii de Vest până la 31 decembrie 2025.
                  
               
                     (6)
                  
                  
                     În absența unei derogări de la obligațiile OMC, aplicarea de către Uniune a preferințelor comerciale autonome în favoarea Balcanilor de Vest până la 31 decembrie 2025 ar trebui extinsă la toți ceilalți membri ai OMC.
                  
               
                     (7)
                  
                  
                     Cererea de prelungire a derogării de la obligațiile OMC în temeiul articolului I alineatul (1) și al articolului XIII din GATT 1994 care permite acordarea preferințelor comerciale autonome țărilor din Balcanii de Vest este justificată având în vedere situația economică dificilă persistentă din regiune și faptul că tratamentul preferențial acordat de Uniune țărilor respective în ceea ce privește produsele eligibile este destinat să promoveze dezvoltarea economică în conformitate cu obiectivele GATT 1994 și să nu creeze bariere în calea comerțului cu alți membri OMC.
                  
               
                     (8)
                  
                  
                     Este oportun să se stabilească poziția care urmează să fie adoptată în numele Uniunii în cadrul Consiliului General al OMC, întrucât extinderea derogării de la normele OMC privind preferințele comerciale autonome acordate de Uniune țărilor din Balcanii de Vest va fi obligatorie pentru membrii OMC,
                  
               ADOPTĂ PREZENTA DECIZIE:
         
            Articolul 1
            Poziția care urmează să fie adoptată în numele Uniunii Europene în cadrul Consiliului General al Organizației Mondiale a Comerțului este de a solicita prelungirea derogării de la normele OMC în vigoare referitoare la preferințele comerciale autonome acordate de Uniune Balcanilor de Vest până la 31 decembrie 2026 și de a sprijini adoptarea unei astfel de cereri.
            Poziția respectivă este exprimată de Comisie.
         
         
            Articolul 2
            Prezenta decizie intră în vigoare la data adoptării.
         
         
            Adoptată la Luxemburg, 14 iunie 2021.
            
               
                  Pentru Consiliu
               
               
                  Președintele
               
               A. MENDES GODINHO
            
         
         
            (*)  Această denumire nu aduce atingere pozițiilor privind statutul și este conformă cu RCSONU 1244/1999, precum și cu Avizul CIJ privind Declarația de independență a Kosovo.
         
            (1)  Regulamentul (UE) 2020/2172 al Parlamentului European și al Consiliului din 16 decembrie 2020 de modificare a Regulamentului (CE) nr. 1215/2009 al Consiliului privind introducerea unor măsuri comerciale excepționale în favoarea țărilor și teritoriilor participante și legate de procesul de stabilizare și de asociere pus în aplicare de către Uniunea Europeană (JO L 432, 21.12.2020, p. 7).